钦定古今图书集成/明伦汇编/官常典/第301卷 > 蹇义
## 钦定古今图书集成/明伦汇编/官常典/第301卷 > 蹇义

按《明外史》本传：“‘义字宜之，巴人。初名瑢。洪武十八年
进士。授中书舍人，奏事辄称旨。帝问：‘汝蹇叔后乎’？瑢
顿首不敢对。帝嘉其笃诚，为更名义，手书赐之。一考
当选，特命满九载，朕且用义’。由是朝夕侍左右，小心
敬慎，未尝忤色。建文帝即位，推太祖意，超擢吏部右
侍郎。是时齐、黄等用事，外兴大师，内改制度，义无所”
建明，充位而已。国子博士王绅遗书责之，义不能答。
燕师入，率先迎附。迁左侍郎。数月进尚书。时方务反，
建文之政所更易者悉罢之。义从容言于帝曰：“损益
贵适时宜。前改者过，今必欲尽复者亦过。”因举数事
陈说本末。帝称善，从其言。永乐二年兼太子詹事。帝
有所传谕，太子辄遣义，能委曲导意。帝与太子俱爱
重之。七年，帝巡北京，命辅皇太子监国。义熟典故，达
治体，军国事皆倚办旧臣。见亲用者，户部尚书夏原
吉与义齐名，中外称曰“蹇、夏。”满九载，帝亲宴之便殿，
褒扬甚至。数奉命兼理他部事，职务填委，处之裕如。
十七年以父丧归。帝及太子皆遣官赐祭，有诏起复。
十九年，三殿灾。时敕廷臣二十六人巡行天下。义及
给事中马俊分巡应天诸府。问军民疾苦，黜陟文武
长吏。义以国家多事，尽法绳吏，将不胜，斥太甚者数
人，馀多宽假。条兴革数十事奏行之。还治部，事如故。
二十年，成祖北征还，入间者言怒太子，逮义系锦衣
卫狱。明年得释。仁宗即位，义、原吉皆以元老为中外
所信。而帝顾念义监国旧劳，尤厚倚之。首进义少保，
赐冠服、象笏、玉带，兼食二禄。寻进少傅、少师，赐银章
一文，曰“绳愆纠缪。”已，复赐玺书曰：“曩朕监国。卿以先
朝旧臣，擢兼詹事，日侍左右。两京肇建，政务方殷。卿
劳心焦思，不恤身家，二十馀年，夷险一节。朕承大统，
赞襄治理，不懈益恭，朕笃念不忘。兹以己意创制‘蹇
忠贞印赐卿，俾藏于家，传之后世，知朕君臣共济艰
难，相与有成也’。”寻命监修《太宗实录》。义视原吉尤重
厚，慎择郡守，考察明恕，号为称职。然不敢专断，每承
顾问，持两端，使人主自择。杨士奇于帝前诘义曰：“何
过虑？”义应曰：“恐卤莽，为后忧耳。”帝笑曰：“二卿言皆是。”
杨荣或诋义，帝不直荣，义顿首言：“荣无他，即左右有
谗荣者，愿陛下慎察。”帝复笑曰：“吾固弗信也。”宣宗即
位，召义、原吉嘉劳之，委寄如仁宗时。从征乐安还，赉
予甚厚。时议弃交阯，义与原吉力争。而帝方用士奇
言，二人亦不敢坚执。寻命择使交阯者，义荐伏伯安
口辨，原吉、士奇俱曰：“使臣奉命，以忠信。恃口辨必辱
国。”帝竟罢伯安弗遣，义亦弗复言。已而从北巡还。帝
以义、原吉、士奇、荣四人者皆已老，赐玺书曰：“卿等皆
祖宗遗老，𢌿辅朕躬。今黄发危齿，不宜复典冗剧，伤
朝廷优老待贤之礼。可辍所务，朝夕在朕左右，讨论
至理，共宁邦家。其专精神，审思虑，益致嘉谟嘉猷，寅
亮弼直，称朕意焉。”明年，郭琎代为尚书，理部务，复赐
义银章，文曰：“忠厚宽宏。”寻赐新第于文明门内。英宗
即位，斋宿得疾，遣医视，问所欲言。对曰：“陛下初嗣太
宝，望敬守祖宗成宪，始终不渝耳。”遂卒，年七十三。赠
太师，谥忠定。官二子英、荃，皆尚宝司丞。英有诗名，历
官太常少卿，仍掌司事。子霖，中书舍人